Verhoordatum vas vir Malema, Ndlozi | Maroela Media
Julius Malema, leier van die EFF, en Mbuyiseni Ndlozi, EFF-woordvoerder, het vandag in die Randburgse landdroshof op aanklagte van aanranding verskyn. Hulle word vervolg vir die beweerde aanranding van 'n SAPD-kolonel tydens Winnie Mandela se begrafnis.
Die verhoordatum is vasgestel vir 10 Maart volgende jaar. Die verrigtinge sal om 08:30 in hof 14 plaasvind. Malema hou vol hy het nooit aan die polisieman geraak nie.
Dít volg nadat AfriForum in Julie vanjaar aangekondig het dat hulle beoog om die hof te nader met 'n mandamus-aansoek om die NVG te verplig om 'n besluit te neem oor die vervolging van Malema rakende hierdie saak. Die NVG het in September aangekondig dat hulle Malema wel vir die beweerde aanranding gaan vervolg.
Malema en Ndlozi het na bewering in April 2018 'n senior polisieman in uniform aangerand tydens 'n voorval wat op kringtelevisiekameras vasgevang is. "Die polisieman het 'n klag by die polisie aanhangig gemaak, maar dit het geen polisie-aandag geniet totdat AfriForum se privaatvervolgingseenheid in Januarie 2019 navraag oor die ondersoek gedoen het nie," sê Kallie Kriel, uitvoerende hoof van AfriForum.
Malema verskyn ook op 27 November vanjaar in die hof in Mdantsane, nadat hy skote by die EFF se vyfjaarfeesvieringe in die Oos-Kaap afgevuur het.
Hoe kry hulle dit reg om 'n polisieman aan te rand en daar kom niks van voordat Afriforum navraag doen nie ?Ek mag dalk 'n bietjie dom klink maar het dit nie dalk iets met die polisie lid se kleur te doen nie ?
Hy gaan miskien in die hof verskyn maar dit beteken niks. Hy sal soos elke ander keer skotvry afkom.
Laat ek nou 'n paar skote met 'n geweer hier in die munisipale gebied waar ek woon afvuur dan is ek binne ure in die hof en al my vuurwapens word verbeurd verklaar. Of laat ek nou 'n polisiekolonel aanrand!! Maar moenie bekommer nie – ons is almal gelyk voor die reg in hierdie "demokratiese" Suid-Afrika. Grappie
Op 10 Maart 2020 word hof verrigtinge weer uitgestel vir 6 maande….
Vermorsing van ons belastingbetalers se geld, kan nie dink dat Afriforum hulle tyd mors met sulke eenvoudigheid nie .